送王二廣淵簽書洛中
作者：韓維
朝代：宋

paragraphs: 吾嘗登嵩丘，下視伊與洛。
王都一何壯，氣象鬰回礴。
又聞彼其下，地美民俗樂。
朱宮待遊幸，窈窕飛觀閣。
氣交卉木茂，奇艷或可愕。
清渠碧玉色，左右隨釃鑿。
丹櫻結春實，紫笋翻夏籜。
喟予抱幽恨，神往迹屢却。
羨君署吏去，躍馬春遊薄。
追遊當及早，勝事不可落。
爲我謝林岫，終期蹈前約。